 አይሲስን የከፋ አደጋ ውስጥ የሚጥል መረጃ ተገኘ 
  የ22 ሺህ የአይሲስ ታጣቂዎችንና ቤተሰቦቻቸውን ማንነት በዝርዝር ያሳያል   በአይሲስ ላይ በአለም አቀፍ ደረጃ ለአመታት ሲከናወኑ በነበሩ የጸረ-ሽብር እንቅስቃሴዎች ውስጥ እንደ አንድ ትልቅ ስኬት የሚቆጠርና የቡድኑን ህልውና የከፋ አደጋ ውስጥ ይጥላል የተባለ፣ የ22 ሺህ የአሸባሪው ቡድን ታጣቂዎችንና የቤተሰቦቻቸውን ማንነት የሚገልጽ ሚስጥራዊ ዝርዝር መረጃ አፈትልኮ መውጣቱ ተዘገበ፡፡ዴይሊ ሜይል ከትናንት በስቲያ እንደዘገበው፣ አፈትልኮ የወጣው መረጃ በሶርያና በኢራቅ የሚገኙ 22 ሺህ የቡድኑ ታጣቂዎችን ስም፣ ዜግነት፣ አድራሻ፣ የስልክ ቁጥር፣ ቤተሰቦች፣ የትውልድ ቦታና ዘመን፣ የቀድሞ የስራ ልምድ፣ የውትድርና ተሞክሮና የመሳሰሉ ዝርዝር መረጃዎችን የያዘ ሲሆን በቡድኑ የሽብር እንቅስቃሴ ውስጥ ያላቸውን ተልዕኮም ያሳያል፡፡ታጣቂዎች ቡድኑን በአባልነት በሚቀላቀሉበት ወቅት በተደረገላቸው ቃለ መጠይቅ የተሰበሰበውና ሶርያ ውስጥ በምትገኘው ራቃ ከተማ ተቀምጦ እንደነበር በተገመተው በዚህ ዝርዝር መረጃ ውስጥ ከተካተቱትና ዜግነታቸውን ከገለጹት የቡድኑ ታጣቂዎች መካከል፣ 480 የሳኡዲ አረቢያ፣ 375 የቱኒዝያ፣ 140 የሞሮኮ፣ 101 የግብጽ፣ 35 የፈረንሳይ፣ 18 የጀርመን፣ 16 የእንግሊዝ ዜግነት ያላቸው ታጣቂዎች ይገኙባቸዋል ተብሏል፡፡በዚህ ዝርዝር መረጃ ውስጥ የ51 የተለያዩ አገራት ዜግነት ያላቸው የቡድኑ ምልምል ታጣቂዎች ዝርዝር ማንነት መካተቱን የጠቆመው ዘገባው፣ መረጃው አፈትልኮ መውጣቱ ቡድኑ በቀጣይ ያቀዳቸውን የሽብር ጥቃት እንቅስቃሴዎችን ለማክሸፍና የሽብር መረቡን ተከታትሎ ለመቆጣጠር ትልቅ አስተዋጽኦ ይኖረዋል መባሉንም አስረድቷል፡፡ በአይሲስ ውስጥ አዋቂዎች ኤስ ኤስ ተብሎ በሚጠራው የቡድኑ የውስጥ ደህንነት ፖሊስ ሃላፊ እጅ ውስጥ የነበረው መረጃው፣ አቡ ሃሚድ በተባለ የቡድኑ አባል በሜሞሪ ካርድ ተሰርቆ መውጣቱንና ስካይ ኒውስ ለተባለው የዜና ተቋም መድረሱንም ዘገባው አክሎ ገልጧል፡፡በተያያዘ ዜና በኢራቅ የአይሲስ የኬሚካል ጦር መሳሪያዎች ቀንደኛ ተመራማሪ የሆነው ሰልማን ዳኡድ አል አፋሪ የተባለ ቁልፍ ሰው ከሳምንታት በፊት በአሜሪካ ልዩ የጸረ ሽብር ግብረ ሃይል በቁጥጥር ስር ውሎ ምርመራ እየተደረገበት እንደሚገኝ ተነግሯል፡፡